ভারতের কেরালা রাজ্যে করোনা ভাইরাসের ছোঁয়াচ লাগা মানুষেরা বিশেষ পর্যবেক্ষণে
আজ বিকেলে এয়ার ইন্ডিয়ার একটি বিশেষ বিমান চিনের হুবেইয়ে চলে গিয়েছে। প্রথম দফায় উহানে আটকে পড়া কয়েকশো ভারতীয়কে নিয়ে আজ ভারতের সময় রাত ২টো নাগাদ সেটি দিল্লিতে ফিরবে।
ভারতের কেরালা রাজ্যে করোনা ভাইরাসের ছোঁয়াচ লাগা ১ হাজার ৫৩ জনকে আলাদা করে বিশেষ পর্যবেক্ষণে রাখা হয়েছে। গতকাল বৃহস্পতিবার কেরালার ত্রিশূর শহরে চিনের উহান থেকে আসা একজন ছাত্রের শরীরে করোনা ভাইরাসের সংক্রমণ ধরা পড়েছিল। ভারতে সেটাই ছিল করোনার প্রথম আক্রমণ। আজ শুক্রবার কেরালার স্বাস্থ্যমন্ত্রী কে কে শৈলজা জানান, সরকার কোনও রকম ঝুঁকি নিচ্ছে না। করোনার ছোঁয়াচ লাগতে পারে এই আশঙ্কায় এ পর্যন্ত ১ হাজার ৫৩ জনকে আলাদা করে বিশেষ পর্যবেক্ষণে রাখা হয়েছে। এঁরা সকলেই চিনের হুবেই থেকে সদ্য এসেছেন, যে প্রদেশের উহান শহর করোনার কেন্দ্রস্থল। তাঁদের মধ্যে ১৫ জন হাসপাতালে রয়েছেন, আর বাকিরা নিজেদের বাড়িতেই অন্যদের থেকে আলাদা হয়ে রয়েছেন। সকলকেই বলা রয়েছে, করোনার সামান্যতম লক্ষ্মণ দেখা গেলেও হাসপাতালে চলে যেতে। ওদিকে আজ বিকেলে এয়ার ইন্ডিয়ার একটি বিশেষ বিমান চিনের হুবেইয়ে চলে গিয়েছে। প্রথম দফায় উহানে আটকে পড়া কয়েকশো ভারতীয়কে নিয়ে আজ ভারতের সময় রাত ২টো নাগাদ সেটি দিল্লিতে ফিরবে। উহান ফেরৎ তিনশো লোককে একেবারে আলাদা করে রাখার জন্য সেনাবাহিনী দিল্লির কাছাকাছি একটা ক্লিনিক ঠিক করে রেখেছে। সেনাবাহিনীর ডাক্তাররা সেখানে ২৪ ঘন্টা তাঁদের শারীরিক অবস্থা মনিটর করবেন।